Mis-sena skolastika li jmiss, l-awtoritajiet edukattivi qed jippjanaw li jintroduċu suġġett ġdid fl-iskejjel primarji u sekondarji għall-istudenti li għal raġunijiet varji mhux jattendu għall-lezzjonijiet tar-reliġjon. Madankollu l-lezzjonijiet tar-reliġjon li għalihom jattendu l-maġġoranza kbira tal-istudenti ser jibqgħu isiru kif inhuma. Fl-aħħar snin, in-numru ta’ studenti li ma jidħlux għall-lezzjonijiet tar-Reliġjon, żdied, kemm għax żdiedu t-tfal ġejjin minn familji barranin li ma jħaddnux ir-reliġjon kattolika kif ukoll qed jiżdiedu l-ġenituri Maltin li jagħżlu li uliedhom ma jidħlux għall-lezzjoni tar-Religjon. Ċifri li Televison Malta kiseb mid-diviżjoni tal-edukazzjoni juru li din is-sena hemm mat-800 student fl-iskejjel tal-istat ma jidħlux għall-lezzjonijiet tar-Reliġjon – mal-500 fl-iskejjel primarji u 300 fl-iskejjel sekondarji. Madankollu aktar minn tletin elf studenti jattendu l-lezzjoni tar-reliġjon fil-primarju u fis-sekondarja. L-awtoritajiet edukattivi qegħdin jaħdmu biex jibdew proġett pilota ħalli l-istudenti li għal raġunijiet varji mhux jattendu għall-lezzjonijiet tar-reliġjon, jingħataw alternattiva billi jibdew jattendu lezzjonijiet dwar l-etika. Il-Ministru tal-Edukazzjoni Evarist Bartolo qal lil PBS li l-lezzjonijiet fir-reliġjon ser jibqgħu kif inhuma fis-sistema edukattiva waqt li wissa li jkun żball min jaħseb li t-tfal jistgħu jiżviluppaw sew mingħajr ma jkollhom formazzjoni morali. Il-Professur Kenneth Wain, ġie inkarigat ifassal is-sillabu għall-lezzjonijiet tal-etika u dan sar fuq programmi internazzjonali li żviluppaw fl-aħħar snin fuq il-filosofija għat-tfal. Il-Professur Wain qal li t-tim li jagħmel parti minnu biex ifassal il-kors tal-etika, huwa nkarigat ukoll biex iħarreg lill-għalliema f’dan is-suġġett. Ix-xogħol fuq dan il-proġett għaddej b’ritmu mgħaġġel. Minn Frar li ġej se jiftaħ kors l-Universita’ għall-għalliema li jixtiequ jgħallmu l-etika.